REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/219-23

18. oktobar 2023. godine

B e o g r a d

**Z A P I S N I K**

**14. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 16. OKTOBRA 2023. GODINE**

 Sednica je počela u 09,30 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Bratimir Vasiljević, Milica Nikolić, Jovan Palalić, Đorđe Komlenski, Andrijana Vasić, Dejan Šulkić, Miodrag Gavrilović, Danijela Nestorović, Ilo Mihajlovski, Balint Pastor i prof. dr Jelena Jerinić.

Sednici su prisustvovali i: Đorđe Todorović, zamenik Svetozara Vujačića i Dijana Radović, zamenik Vladana Zagrađanina.

Sednici nisu prisustvovali članovi Odbora: Dubravka Kralj, Jelena Milošević i Vladimir Gajić, kao ni njihovi zamenici.

Sednici su prisustvovali i: Ivana Milinković, šef Odseka za sistem radnih odnosa u Ministarstvu za državnu upravu i lokalnu samoupravu, Saša Mogić, rukovodilac Grupe za uređivanje sistema plata u javnom sektoru u Ministarstvu za državnu upravu i lokalnu samoupravu, Aleksandar Marković, šef Odseka za sistem lokalne samouprave u Ministarstvu za državnu upravu i lokalnu samoupravu, Jovan Ćosić, pomoćnik ministra u Ministarstvu pravde, Zlatko Petrović, viši savetnik u Ministarstvu pravde, Dejan Damnjanović, direktor Agencije za sprečavanje korupcije i Jovan Božović, pomoćnik direktora u Sektoru za pravne poslove Agencije za sprečavanje korupcije.

Pre utvrđivanja dnevnog reda predsedavajući je obavestio prisutne da nije bilo primedbi u pisanoj formi na zapisnike 7, 8, 9, 10, 11, 12. i 13. sednice, pa je stavio na glasanje, a članovi i zamenici članova Odbora su **jednoglasno** usvojili zapisnike Sedme sednice održane 27. januara 2023. godine, Osme sednice održane 6. februara 2023. godine, Devete sednice održane 23. februara 2023. godine, Desete sednice održane 6. marta 2023. godine, 11. sednice održane 11. marta 2023. godine, 12. sednice održane 18. marta 2023. godine i 13. sednice održane 26. marta 2023. godine.

Predsednik Odbora je upoznao prisutne sa predloženim dnevnim redom i obavestio ih da je grupa narodnih poslanika, članova Odbora za pravosuđe, državnu upravu i lokalnu samoupravu Miodrag Gavrilović, Danijela Nestorović, Vladimir Gajić, Jelena Milošević i Jelena Jerinić, Odboru i predsedniku Odbora uputila obrazloženi, pisani Predlog za organizovanje javnog slušanja na temu „Izmene zakona i strateških dokumenata o sprečavanju korupcije u svetlu dosadašnje prakse i međunarodnih standarda, u skladu sa članom 84. stav 1. i 2. Poslovnika Narodne skupštine, te pozvao članove i zamenike članova Odbora da se izjasne za dopunu dnevnog reda tačkom devet: Donošenje odluke o organizovanju javnog slušanja.

 Članovi i zamenici članova Odbora su **većinom glasova** usvojili predlog za dopunu dnevnog reda.

Predsednik je predložio da na osnovu člana 76. Poslovnika Odbor na sednici obavi zajednički načelni pretres o tačkama 1. i 2. dnevnog reda i tačkama od 3. do 6. dnevnog reda, nakon čega će se glasati o svakoj tački posebno.

 Članovi i zamenici članova Odbora su **jednoglasno** prihvatili ovaj predlog.

 Predsednik Odbora je stavio na glasanje, a članovi i zamenici članova Odbora su **jednoglsano** utvrdili sledeći

D n e v n i r e d

 1. Razmatranje Predloga zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, koji je podnela Vlada (broj 011-1401/23 od 21. jula 2023. godine) u načelu;

 2. Razmatranje Predloga zakona o dopuni Zakona o potvrđivanju Evropske povelje o lokalnoj samoupravi, koji je podnela Vlada (broj 011-1925/23 od 6. oktobra 2023. godine) u načelu;

 3. Razmatranje Predloga zakona o izmeni i dopuni Zakona o Ustavnom sudu, koji je podnela Vlada (broj 011-1841/23 od 29. septembra 2023. godine) u načelu;

 4. Razmatranje Predloga zakona o izmenama i dopunama Zakona o zaštiti prava na suđenje u razumnom roku, koji je podnela Vlada (broj 011-1839/23 od 29. septembra 2023. godine) u načelu;

 5. Razmatranje Predloga zakona o potvrđivanju Sporazuma između Republike Srbije i Mađarske o razmeni i uzajamnoj zaštiti tajnih podataka, koji je podnela Vlada (broj 011-1650/23 od 1. septembra 2023. godine) u načelu;

 6. Razmatranje Predloga kandidata za izbor člana Veća Agencije za sprečavanje korupcije, koji je podneo ministar pravde (119-1699/23 od 7. septembra 2023. godine):

 7. Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-1346/23 od 12. jula 2023. godine);

 8. Obaveštenje o povlačenju Predloga odluke o razrešenju funkcije predsednika Prekršajnog suda u Valjevu, koji je podneo Odbor za pravosuđe, državnu upravu i lokalnu samoupravu (118-469/23 od 27. marta 2023. godine);

9. Donošenje odluke o organizovanju javnog slušanja.

**OBJEDINjENA RASPRAVA o 1. i 2. tački**: Razmatranje Predloga zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, koji je podnela Vlada (broj 011-1401/23 od 21. jula 2023. godine) u načelu; Razmatranje Predloga zakona o dopuni Zakona o potvrđivanju Evropske povelje o lokalnoj samoupravi, koji je podnela Vlada (broj 011-1925/23 od 6. oktobra 2023. godine) u načelu.

Predsednik je otvorio zajednički načelni pretres u vezi sa ovim tačkama dnevnog reda i reč dao Ivani Milinković.

**Ivana Milinković** je istakla da Predlog zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave predstavlja unapređenje javnoslužbeničkog sistema, kao i da se donošenjem ovog zakona omogućava realizacija druge faze uvođenja sistema kompetencija u postupak zapošljavanja u jedinicama lokalne samouprave.

Naglasila je da su ove aktivnosti predviđene i Strategijom reforme javne uprave za period 2021- 2030. godina, kao i da se predloženim izmenama unapređuje sam postupak zapošljavanja na lokalnom nivou vlasti, kao i da se na ovaj način obezbeđuje objektivnost i transparentnost postupka zapošljavanja, te se jača sistem zasluga prilikom sprovođenja ovog postupka.

Rekla je da se u narednom periodu očekuje i treća faza koja će se ogledati u sprovođenju uspešnosti na nivo autonomnih pokrajina i jedinica lokalne samouprave, što će se smatrati i završetkom izgradnje javnoslužbeničkog sistema.

**Aleksandar Marković** je istakao da se Predlogom zakona o dopuni Zakona o potvrđivanju Evropske povelje o lokalnoj samoupravi (u daljem tekstu: Povelja) ratifikuju još tri odredbe Evropske Povelje o lokalnoj samoupravi, čije su 24 odredbe od 30 ratifikovane 2007. godine. Ratifikacija još tri odredbe predstavlja još jednu od aktivnosti u programu reforme sistema lokalne samouprave za period 2021-2025 godine.

Naglasio je da se ovom aktivnošću jedinicama lokalne samouprave, odnosno lokalnim vlastima kako kaže Povelja, omogućuje da određuju sopstvenu administrativnu strukturu, u smislu sistematizacije radnih mesta, ali da se ne narušava postojeći sistem organa lokalnih vlasti te da se vodi računa o specifičnostima svake jedinice lokalne samouprave.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Jelena Jerinić i Miodrag Gavrilović.

**Prof. dr Jelena Jerinić** se osvrnula naPredlog zakona o dopuni Zakona o potvrđivanju Evropske povelje o lokalnoj samoupravi, kojom prilikom je obavestila prisutne da je ona članica grupe eksperata za Evropsku povelju o lokalnoj samoupravi Kongresa lokalnih i regionalnih vlasti Saveta Evrope od 2013. godine i istakla da je Evropska povelja o lokalnoj samoupravi najvažniji dokument lokalne demokratije, koji počiva na ideji o autonomiji lokalne vlasti.

Rekla je da Republika Srbija treba da navedenu Konvenciju ratifikuje u potpunosti, a posebno sistem supsidijarnosti, te da će poslanička grupa kojoj pripada glasati za ovaj predlog zakona, s obzirom da je on u skladu sa njihovim programom.

Uputila je pitanja predstavnicima predlagača zakona u smislu na koji način će ratifikacija ovih odredbi Konvencije uticati na izmene propisa i praksu u Republici Srbiji.

Naglasila je da vlast, s jedne strane želi da da samostalnost jedinicama lokalne samouprave, dok sa druge strane predsednici opština i gradonačelnici daju ostavke na komandu, usred mandata, bez obrazloženja, kao i to kako će princip kompetentnosti biti usklađen sa partijskim zapošljavanjem u jedinicama lokalne samouprave i javnim preduzećima. Navela je da po istraživanju Nemačke agencije za međunarodni razvoj, sa kojom Vlada sarađuje, 100% poslodavaca, 92% zaposlenih i 95% nezaposlenih smatra da je ključni kriterijum za zapošljavanje stranačka pripadnost. Rekla je i da je nedavno izašao spisak botova Srpske napredne stranke, angažovanih u jedinicama lokalne samouprave, ili su zaposleni ili angožovani na osnovu kratkotrajnih ugovora u jedinicama lokalne samouprave, plaćeni iz lokalnih budžeta, da umesto javnog posla, obavljaju poslove za političku stranku.

Istakla je da se u poslednje vreme govori o preporukama ODIRA koje se odnose na izborne uslove, za koje je premijerka iznela podatak da su 79% ispunjeni, a ključna preporuka br. 5 se odnosi na pritisak na birače, a posebno na zaposlene u janim preduzećima i državnim službama, što obuhvata i zaposlene u jedinicama lokalnih samouprava.

Izrazila je bojazan da će navedena ratifikacija Konvencije ostati mrtvo slovo na papiru uprkos podršci koju će pružiti prilikom navedene ratifikacije.

**Miodrag Gavrilović** je izrazio čuđenje da Ministarstvo pravde još uvek nije podnelo svoj izveštaj o radu ovom Odboru i pozvao predsednika Odbora da interveniše kod Ministarstva radi ostvarivanja saradnje**.**

Osvrnuo se naPredlog zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave gde je tom prilikom izrazio sumnju u domašaj uticaja ovog predloga zakona, s obzirom na to da se u Narodnoj skupštini već odlučivalo o metodama zapošljavanja ljudi na određeno i neodređeno vreme. Podsetio je na to da je donetim zakonima iz ove oblasti predviđen postupak zapošljavanja, čija je primena odložena za dve godine.

Postavio je pitanje da li će donošenje ovog predloga zakona uticati na broj zaposlenih u jedinicama lokalne samouprave na određeno i neodređeno vreme.

Izrazio je zainteresovanost za status zaposlenih i stepen njihove zaštite, pogotovu na mogućnost izražavanja njihovog mišljenja o uslovima rada u jedinicama lokalne samouprave i autonomnim pokrajinama, s obzirom da, po njegovom mišljenju, dosadašnja praksa pokazuje da su zaposleni puki izvršioci, bez prilike da doprinose poboljšavanju rada autonomne pokrajine i jedinica lokalne samouprave.

Ukazao je da formalno donošenje zakona, čijim donošenjem treba ispuniti zadate ciljeve ne obezbeđuje status zaposlenima koji bi omogućio efikasnost lokalne samouprave i onemogućio pritisak na zaposlene da podržavaju određene političke ideje.

Smatra da je status jedinica lokalne samouprave problematičan iz razloga da stručnost ne dolazi do izražaja, da je ekonomski položaj zaposlenih u jedinicama lokalne samouprave sve gori i da se iz tih razloga izbegava rad u jedinicama lokalne samouprave, što stvara problem državi u obezbeđivanju efikasne uprave, koja je servis građana.

Postavio je pitanje prisutnim predstavnicima predlagača zakona o uticaju ovog predloga zakona na ostale propise i druge oblasti povezane sa ovim pitanjem.

**Ivana Milinković** je u odgovoru na postavljena pitanja istakla da se pomenuti primer odnosi na Zakon o državnim službenicima kojim je predviđena mogućnost da zaposleni na određeno vreme, koji se već nalaze u sistemu, mogu da konkurišu i za prijem u radni odnos na neodređeno vreme.Rekla je da Predlogom zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave nije predviđen navedeni prelazni rok. Ukazala je da se ovim predlogom zakona uvodi sistem kompetencija kao i kompleksna procedura njihove provere.

Kako se niko više nije javio za reč, predsednik Odbora je zaključio raspravu, nakon čega se prešlo na glasanje o svakoj tački dnevnog reda pojedinačno.

**PRVA TAČKA -** Razmatranje Predloga zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, koji je podnela Vlada (broj 011-1401/23 od 21. jula 2023. godine) u načelu.

 Predsednik Odbora je stavio na glasanje predlog da Odbor odluči da predloži Narodnoj skupštini da prihvati Predlog zakona o izmenama i dopunama Zakona o zaposlenima u autonomnim pokrajinama i jedinicama lokalne samouprave, u načelu kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

**DRUGA TAČKA -** Razmatranje Predloga zakona o dopuni Zakona o potvrđivanju Evropske povelje o lokalnoj samoupravi, koji je podnela Vlada (broj 011-1925/23 od 6. oktobra 2023. godine) u načelu

Predsednik Odbora je stavio na glasanje predlog da Odbor odluči da predloži Narodnoj skupštini da prihvati Predlog zakona o dopuni Zakona o potvrđivanju Evropske povelje o lokalnoj samoupravi, u načelu kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

**OBJEDINjENA RASPRAVA O TAČKAMA 3, 4, 5, i 6. -** Razmatranje Predloga zakona o izmeni i dopuni Zakona o Ustavnom sudu, koji je podnela Vlada (broj 011-1841/23 od 29. septembra 2023. godine) u načelu; Razmatranje Predloga zakona o izmenama i dopunama Zakona o zaštiti prava na suđenje u razumnom roku, koji je podnela Vlada (broj 011-1839/23 od 29. septembra 2023. godine) u načelu; Razmatranje Predloga zakona o potvrđivanju Sporazuma između Republike Srbije i Mađarske o razmeni i uzajamnoj zaštiti tajnih podataka, koji je podnela Vlada (broj 011-1650/23 od 1. septembra 2023. godine) u načelu; Razmatranje Predloga kandidata za izbor člana Veća Agencije za sprečavanje korupcije, koji je podneo ministar pravde (119-1699/23 od 7. septembra 2023. godine).

Predsednik je otvorio zajednički načelni pretres u vezi sa ovim tačkama dnevnog reda i reč dao Jovanu Ćosiću, pomoćniku ministra u Ministarstvu pravde i Zlatku Petroviću, višem savetniku u Ministarstvu pravde.

**Jovan Ćosić** je obrazložio Predlog zakona o izmenama i dopunama Zakona o zaštiti prava na suđenje u razumnom roku i Predlog zakona o izmeni i dopuni Zakona o Ustavnom sudu.

Istakao je da je pravo na pravično suđenje ljudsko pravo propisano Ustavom Republike Srbije, a isto pravo je propisano i Evropskom konvencijom za zaštitu ljudskih prava.

Rekao je da je Evropski sud za ljudska prava u jednoj presudi protiv Republike Srbije, kojom je obavezao Republiku Srbiju da je odgovorna za sva potraživanja nastala prema preduzećima sa većinskim društvenim ili državnim kapitalom, pa je u vezi sa tim naloženo Republici Srbiji da reši pitanje ovih potraživanja kojih ima veoma mnogo.

Istakao je da je država u više navrata pokušavala da reši ovaj problem, kao i da generalno omogući suđenje u razumnom roku i naveo hronološke aktivnosti države, kao i reakcije Evropskog suda za ljudska prava i Saveta Evrope na pokušaje koji nisu dali rezultate.

Ukazao je da se nakon obavljenih konsultacija došlo do zaključka da bi najdelotvornije rešenje bilo propisivanje ustavne žalbe kao delotvorni pravni lek, nakon čega je Ministarstvo pravde pristupilo pripremi Nacrta zakona o izmenama i dopounama Zakona o suđenju u razumnom roku, o kome je tokom jua i avgusta ove godine održana javna rasprava.

Istakao je da je najvažnije rešenje koje sadrži ovaj predlog zakona isključenje primena ovog zakona na navedene predmete koji su obuhvaćeni presudom Evropskog suda za ljudska prava.

Naveo je da se ovim predlogom zakona predviđa ustavna žalba koja će stupanjem na snagu ovog zakona zameniti postojeća četiri pravna sredstava u postupcima rešavanja pitanja suđenja u razumnom roku, gde će od tada Ustavni sud biti nadležan za njihovo rešavanje. Istakao je da će se navedenim rešenjima olakšati rešavanje predmeta pošto će biti obuhvaćen veći broj lica ako je dužnik jedno lice, kao i to da će sudovi biti rasterećeni zaduživanja, pošto će naknade po ustavnoj žalbi padati na taret Ministarstava pravde.

Takođe je naveo rešenja kojima su rešeni problemi u praksi, a odnose se na važenje punomoćja, odbačaj prigovora, pravo na troškove za prigovor kada je prigovor usvojen, isključeno pravo podnošenje novog prigovora ako je isplaćena nakanada u istom predmetu, pravo na podnošenje žalbe, mesnu nadležnost za tužbu za novčano obeštećenje.

Predstavio je i nova rešenja iz Predloga zakona o izmeni i dopuni Zakona o Ustavnom sudu koja se odnose na izuzetak da se podnese ustavna žalba ako nisu iscrpljena sva pravna sredstva kada je povređeno pravo na suđenje u razumnom roku i na prestanak dužnosti sudije Ustavnog suda, što predstavlja usklađivanje Zakonom o penzijskom i inavalidskom osiguranju.

**Zlatko Petrović** je predstavio Predlog zakona o potvrđivanju Sporazuma između Republike Srbije i Mađarske o razmeni i uzajamnoj zaštiti tajnih podataka koji je proizvod potrebe prakse za posebnim bilateralnim ugovorom kojim se intezivira međunarodna saradnja.

Naveo je da se njime uređuje pitanje ekvivalenata stepena tajnosti, određuje centralne organe za međunarodnu saradnju, procedure pristupa podacima, korišćenje tajnih podataka, procedure oko gubitka tajnih podataka, narušavanje njihove bezbednosti, pristupa neovlašćenih lica.

Istakao je da će se ovim rešenjima ostvariti bolja saradnja u oblastima unutrašnjih poslova, odbrane, pravosuđa, službi bezbednosti i namenske industrije.

**Jovan Ćosić** je rekao da u pogledu Predloga kandidata za izbor člana Veća Agencije za sprečavanje korupcije da je Ministarstvo pravde raspisalo javni konkurs za izbor člana Veća Agencije za sprečavanje korupcije dana 15. i 16. juna 2023. godine i da je postupak sproveo Upravni odbor Pravosudne akademije, koji je obrazovao Komisiju za sprovođenje konkursa i koja je organizovala test 22. avgusta 2023. godine, koji je rešavalo pet kandidata, gde je ministar pravde predložilo kandidate koji su ostvarili više od 80 poena i to: Vesnu Lazarević, sudiju Upravnog suda u penziji; Vladana Joksimovića, advodata iz Beograda; Nikolu Savića, angažovanog u Ministarstvu spoljnih poslova i Jovanu Homen, konskultanta na projektu Jačanje vladvine prava u Srbiji i da su njihove biografije navedene u prilogu.

Predsednik Odbora se pre otvaranja raprave osvrnuo na Predlog zakona o izmenama i dopunama Zakona o zaštiti prava na suđenje u razumnom roku i istakao da je trenutno stanje u pravosudnoj praksi u pogledu suđenja u razumnom roku nepodnošljivo, da se na pojedine sudske odluke čeka i po nekoliko godina i apelovao je da se u tom pogledu izmene odgovarajuće odredbe procesnih zakona.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Đorđe Komlenski, Danijela Nestorović, prof. dr Jelena Jerinić i Miodrag Gavrilović.

**Đorđe Komlenski** je izrazio sumnju u delotvornost predloženih rešenja, a naročito u izmeštanje nadležnosti za odlučivanje kod stečajnog postupka i delegiranje odlučivanja o prigovoru za suđenje u razumnom roku Ustavnom sudu, jer se ne zna rok za odlučivanje o prigovoru. Takođe, smatra da Ustavni sud nema kapacitete kojima može adekvatno da odgovori na sve navedeno na pravilan način**.**

Pohvalio je zakon, ali je izrazio sumnju u njegovu efikasnu primenu u praksi. Ukazao je da je podnosilac prigovora individualno lice i da nije predviđeno da će se ako neki stečajni poverilac podnese prigovor za suđenje u razumnom roku smatrati da su i drugi stečajni poverioci podneli prigovor.

Takođe smatra da ne stoji da će ovim rešenjima materijalnu odgovornost za nepostupanje u razumnom roku snositi Ministarstvo pravde i da se ovo zakonskim izmenama moglo jednostavnije uraditi.

Izrazio je nezadovoljstvo da se građani Republike Srbije razdvajaju u postupcima i da, po ovim rešenjima, stečajni postupak nije više sudski postupak.

Istakao je da u navedenim rešenjima ima dosta nelogičnosti, zbog čega nije siguran da će predloženo doneti nešto dobro, jer i dosadašnja rešenja ne funkcionišu po predviđenim pravilima, s obzirom da niko od postupajućih sudija ne snosi sankcije zbog ignorisanja pravno osnovanih primedbi.

Istakao je da ovu inicijativu može shvatiti pozitivnom ako praksa pokaže da su predložena rešenja na put da se u sledećoj fazi promeni i ceo Zakon o zaštiti prava na suđenje u razumnom roku.

**Danijela Nestorović** je istakla da je podneti Predlog zakona o zaštiti prava na suđenje u razumnom roku problematičan, i to u čllanu 16. jer krši načelo jednakosti i načelo pravne sigurnosti. Ne smatra da je navedeni pravni lek delotvoran, već da je to samo pokušaj da se ispune nametnute obaveze kako bi se došlo do usklađivanja sa evropskim pravilima.

Ukazala je da su presude Evropskog suda pravde parametar da naši sudovi ne funkcionišu, da postoji veliki zastoj u radu sudova, najpre iz razloga jer nedostaju sudije, kao i zbog zatrpanosti sudija predmetima.

Istakla je da se navedenim rešenjima građani dovode u neravnopravan položaj, jer su učesnici u postojećim postupcima upućeni na Ustavni sud, za koji se zna da odlučuje u rokovima koji nisu ograničeni.

Naglasila je da su ovo ozbiljne stvari i da ih ne bi trebalo rešavati na brzinu, već postupno i to procesnim zakonima, povećanjem broja sudija i pravilnom raspodelom predmeta.

Pozvala je predstavnike predlagača da još jednom razmotre predložene zakone.

**Prof. dr Jelena Jerinić** je u raspravi oPredlogu zakona o izmeni i dopuni Zakona o Ustavnom sudu ukazala na nedoslednosti u propisivanju radnog veka zaposlenih u državnim organima, kao i da bi u radu Ustavnog suda bili stvoreni dodatni problemi ukoliko bi sud donosio odluke u nepotpunom sastavu u slučaju da se ne izabere novi sudija, imajući u vidu da Ustavni sud ima petnaest članova. Osvrnula se na Predlog zakona o izmenama i dopunama Zakona o zaštiti prava na suđenje u razumnom roku i istakla da je Ustavni sud preopterećen zbog njegove široke nadležnost, gde postupci dugo traju. Pohvalila je Izveštaj o primedbama tokom javne rasprave koje su upućene Ministarstvu pravde, ali koje Ministarstvo nije prihvatilo bez suštinskih zamerki.

Naglasila je da je cilj razumnog roka da se sudski postupci ubrzaju kako se ne bi plaćala odšteta, što nije praksa naših sudova, sudeći po Izveštaju Visokog saveta sudstva.

Istakla je da se pitanje razumnog roka ne može lako rešiti bez promene Zakona o stečajnom postupku, zbog posebnosti njegovog postupka, gde stečajni sudija ne može samostalno da ubrzava postupak.

Predložila je uvođenje prvostepenih upravnih sudova i specijalizovanih upravnih sudova.

Takođe, istakla je da sumnja u delotvornost navedenih rešenja, jer smatra da je ovo ispunjavanje zahteva na koji smo primorani, imajući u vidu veliki broj presuda pred Evropskim sudom za ljudska prava.

Navela je da Odbor ne treba da razmatra Predlog kandidata za izbor člana Veća Agencije za sprečavanje korupcije, imajući u vidu da nije učestvovao u procesu izbora, kao i da se sa kandidatima nije upoznao na posredan način.

Osporila je predlog kandidata Nikole Savića, radno angažovanog u Ministarstvu spoljnih poslova, navodeći da je isti već jednom disciplinski kažnjavan dok je radio u Ministarstvu pravde i da je njegova prijava nepotpuna s obzirom na to da nije jasno njegovo zvanje u Ministarstvu spoljnih poslova formulacijom ,,radno angažovan“.

Postavila je pitanje predsedniku Odbora zašto Odbor nije razmatrao Izveštaj Agencije za sprečavanje korupcije i da li će Odbor razmatrati Izveštaj Zaštitnika građana i Poverenika za informacije od javnog značaja i zaštitu podataka o ličnosti.

**Miodrag Gavrilović** je u raspravi u vezi sa Predlogom zakona o izmenama i dopunama Zakona o zaštiti prava na suđenje u razumnom roku naveo niz relevantnih primera iz sudske prakse i predložio da se donesu odgovarajuća rešenja koja će stvarno uticati na ljude.

Predložio je predstavnicima Ministarstva pravde da predložene zakone povuku iz procedure i da ih ponovo razmotre, s obzirom na predložena rešenja koja nisu način na koji se postupa u navedenim situacijama i da prebacivanje na viši stepen ništa ne rešava, a kao značajan uzrok problema istakao je izostanak odgovornosti ljudi koji treba da postupaju u predmetima.

U vezi sa Predlogom kandidata za izbor člana Veća Agencije za sprečavanje korupcije istakao je nedovoljnu uključenost ovog Odbora u postupku izbora kandidata, kao i uopšteno nedostatak transparentnosti i dostupnosti rada državnih organa i nedovoljno odgovoran odnos prema državi, a takođe se osvrnuo na neusaglašenost zakonskih rešenja.

Kako se niko više nije javio za reč, predsednik Odbora je zaključio raspravu, nakon čega se prešlo na glasanje o svakoj tački pojedinačno.

**TREĆA TAČKA** - Razmatranje Predloga zakona o izmeni i dopuni Zakona o Ustavnom sudu, koji je podnela Vlada (broj 011-1841/23 od 29. septembra 2023. godine) u načelu.

Predsednik Odbora je stavio na glasanje predlog da Odbor odluči da predloži Narodnoj skupštini da prihvati Predlog zakona o izmeni i dopuni Zakona o Ustavnom sudu, u načelu kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedeni predlog.

**ČETVRTA TAČKA -** Razmatranje Predloga zakona o izmenama i dopunama Zakona o zaštiti prava na suđenje u razumnom roku, koji je podnela Vlada (broj 011-1839/23 od 29. septembra 2023. godine) u načelu.

Predsednik Odbora je stavio na glasanje predlog da Odbor odluči da predloži Narodnoj skupštini da prihvati Predlog zakona o izmenama i dopunama Zakona o zaštiti prava na suđenje u razumnom roku, u načelu kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedene predloge.

**PETA TAČKA -** Razmatranje Predloga zakona o potvrđivanju Sporazuma između Republike Srbije i Mađarske o razmeni i uzajamnoj zaštiti tajnih podataka, koji je podnela Vlada (broj 011-1650/23 od 1. septembra 2023. godine) u načelu.

Predsednik Odbora je stavio na glasanje predlog da Odbor odluči da predloži Narodnoj skupštini da prihvati Predlog zakona o potvrđivanju Sporazuma između Republike Srbije i Mađarske o razmeni i uzajamnoj zaštiti tajnih podataka, u načelu kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom glasova** prihvatili navedene predloge.

**ŠESTA TAČKA** - Razmatranje Predloga kandidata za izbor člana Veća Agencije za sprečavanje korupcije, koji je podneo ministar pravde (119-1699/23 od 7. septembra 2023. godine).

Predsednik Odbora je predložio da Odbor predloži Narodnoj skupštini da razmotri Predlog kandidata za izbor člana Veća Agencije za sprečavanje korupcije, koji je podneo ministar pravde i izabere člana Veća Agencije, kao i da za izvestioca Odbora na sednici Narodne skupštine bude određen Vladimir Đukanović, predsednik Odbora.

 Članovi i zamenici članova Odbora su **većinom glasova** prihvatili navedene predloge.

**SEDMA TAČKA**: Davanje saglasnosti na Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije, koji je dostavila Agencija za sprečavanje korupcije (02-1346/23 od 12. jula 2023. godine).

Predsednik je obavestio prisutne da je članom 30. stav 3. Zakona o sprečavanju korupcije propisano je daseunutrašnje uređenje i sistematizacija radnih mesta u službi Agencije uređuju aktom koji donosi direktor, po pribavljenom mišljenju Veća Agencije i uz saglasnost odbora Narodne skupštine nadležnog za poslove državne uprave.

Rekao je da je direktor Agencije za sprečavanje krupcije dopisom 02-1346/23 od 12. jula 2023. godine Odboru za pravosuđe, državnu upravu i lokalnu samoupravu dostavio Predlog pravilnika o unutrašnjem uređenju i sistematizaciji radnih mesta u Službi Agencije za sprečavanje korupcije, nakon čega je reč dao direktoru Agencije.

**Dejan Damnjanović** je istakao da je za Agenciju veoma važno da akt o unutrašnjem uređenju i sistematizaciji radnih mesta u Službi Agencije za sprečavanje korupcije što pre bude u primeni kako bi se omogućio efikasniji rad Agencije.

Rekao je da je Zakonom o sprečavanju korupcije koji je počeo da se primenjuje 1. septembra 2020. godine i Zakonom o lobiranju koji je počeo da se primenjuje 14. avgusta 2019. godine Agencija dobila nove nadležnosti, dok su u postojećim nadležnostima izmenjeni pojedini instituti čime su stvorene i nove nadležnosti Agenciji.

Naglasio je da je Akcionim planom predviđeno i jačanje administrativnih kapaciteta Agencije, pa se ovoj oblasti u Pravilniku posvećuje posebna pažnja.

Ukazao je da je radi postizanja veće ekonomičnosti i usklađenosti rada pojedinih organizacionih jedinica Agencije, efikasnijeg rada i smanjenja troškova smanjen broj sektora sa deset na osam, a broj službenika na položaju je smanjen sa trinaest na deset. Takođe, rekao je da su spojeni sektori za registre i poslove provere imovine, a poslovi sektora za medije i saradnju sa organizacijama civilnog društva dodeljeni su novoformiranom sekretarijatu Agencije, kome je pripao i sektor za integritet. Naglasio je da je kancelarija direktora transformisana u sekretarijat Agencije, a kancelarija odbora postala je sekretarijat Veća, što predstavlja usklađivanje sa članom 30. stav 4. Zakona o sprečavanju korupcije.

Istakao je da je napravljena preraspodela pojedinih grupa poslova između sektora u skladu sa potrebom da se aktivnosti Agencije približe građanima i organima javne vlasti, te su u pojedinim lokalnim samoupravama i pokrajinskoj autonomiji stvoreni uslovi za otvaranjem područnih jedinica i to u: Novom Sadu, Kragujevcu i Nišu.

Rekao je da je ukupan broj sistematizovanih radnih mesta u Agenciji 136, od čega je 10 položaja, 122 izvršilačka radna mesta i 4 radna mesta nameštenika, a ukupan broj zaposlenih na tim radnim mestima je 162.

Istakao je da novim Pravilnikom ukupan broj izvršilaca ostaje nepromenjen, a da su radna mesta u područnim jedinicama formirana preraspodelom nepopunjenih radnih mesta u sedištu Agencije. Rekao je da je smanjen broj viših savetnika i samostalnih savetnika, a da je povećan broj mlađih savetnika i savetnika kako bi se u što većoj meri struktura Agencije uskladila sa podzakonskim aktima i istovremeno omogućio prijem mladih i obrazovanih ljudi.

 Naglasio je da se prilikom racionalizacije radnih mesta vodilo računa da se svim zaposlenima obezbedi nastavak rada u Agenciji, tako da novom sistematizacijom neće biti viška zaposlenih.

U diskusiji koja je usledila učestvovali su Miodrag Gavrilović, Dejan Damnjanović, Đorđe Komlenski i prof. dr Jelena Jerinić.

 **Miodrag Gavrilović** je izrazio stav da Agencija za spračavanje korupcije ima veliku neusaglašenost u radu.

 Izneo je pozitivno mišljenje u vezi sa izradom novog Pravilnika o unutrašnjem uređenju i sistematizaciji radnih mesta u Službi Agencije za sprečavanje korupcije, jer to ukazuje na pozitivne aktivnosti koje je Agencija preduzela, ali je ukazao n na negativnosti koje postoje u okviru nadležnosti koje su poverene Agenciji, i kao primer je naveo slučaj u kome Agencija daje saglasnost da gospodin Bajatović može biti član upravnih odbora veoma važnih državnih preduzeća, u situaciji kada je on i narodni poslanik sa izuzetno visokim primanjima, što smatra lošim, s obzirom da se gospodin Bajatović, kao narodni poslanik nađe u prilici da glasa o Zakonu o budžetu Republike Srbije, u kome se izdvajaju novčana sredstva za rad javnih preduzeća, dok u drugom primeru Agencija ne da saglasnost narodnom poslaniku da ostane na mestu direktora svoje, neuporedivo manje firme od javnih preduzeća iz prethodnog primera. U vezi sa iznetim, izneo je stav da u radu Agencije ne postoji pravna uejednačenost u svakom pojedinom slučaju.

Osvrnuo se na izlaganje direktora Agencije u pogledu povećanja nadležnosti Agencije sa istim brojem izvršilaca i zapitao zašto Pravilnikom nije predviđen veći broj izvršilaca u situaciji kada su povećane nadležnosti, s obzirom da aktivnosti Agencije ne treba samo da predstavljaju konstataciju postojećeg stanja, te je naveo primer narodnog poslanika koji je prodao gvožđe na otpadu za 7.200,00 dinara koji iznos mu je uplaćen na račun, nakon čega je on morao da pravda tu uplatu. Takođe, naveo je primer i skupštinske službe računovodstva koja pogrešno knjiži stvari koje poslanici primaju i kao primer naveo kada je njemu iznos poslaničkog paušala knjižen kao korišćenje stručnih usluga službe Narodne skupštine, zbog čega je izrazio sumnju u mogućnost Agencije da u takvim i sličnim situacijama vrši kontrolu poslovanja na adekvatan način, iako Agencija raspolaže respektabilnim IT kapacitetima i u svakom slučaju troši vreme i resurse, a po njegovom mišljenju, ne postiže dobre rezultate.

Pohvalio je rad Revizorske institucije koja je u nekoliko slučaja uspela veoma kvalitetno da dokaže da je došlo do zloupotrebe zakonskih odredaba, zbog čega je država bila na velikom gubitku, te su na osnovu toga predložili izmene i dopune pojedinih zakona, posebno u oblasti carinskog poslovanja, što je rezultiralo donošenjem adekvatnih zakona kojima je popunjena pravna praznina koja je postojala.

Postavio je pitanje u vezi sa konkretnim efektima za narod i državu nakon stupanja na snagu novog Pravilnika Agencije, te da li će i kolikoj meri biti smanjena korupcija.

Naglasio je da su ranije postojale Grupa za međunarodnu saradnju i evropske integracije i Grupa za praćenje nacionalnih strateških dokumenata, a da će sada Komisija za energetske mreže praviti važnu strategiju i godišnji plan diverzifikacije energenata i postavio pitanje da li će Agencija uspeti da se upozna sa mnogobrojnim strateškim dokumentima koje donose brojni državni organi i javna preduzeća, kako bi mogli da adekvatno ukažu na postojeće rizike od korupcije.

Na kraju izlaganja je postavio pitanje da li je Pravilnikom predviđen merljivi pomak u pravcu smanjenja rizika od korupcije.

 **Dejan Damnjanović** je naglasio da je spreman da u potpunosti preuzme odgovornost koju ima kao direktor Agencije za sprečavanje korupcije i pojasnio da se u situaciji kada direktor privatnog preduzeća postane narodni poslanik, radi o obavezi prenosa upravljačkih prava za vreme dok vrši funkciju.

 Naglasio je da je potpuno uveren da će novi Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije omogućiti da se Agencija u značajnoj meri približi jedinicama lokalne samouprave, posebno u situaciji kada će biti otvorene tri područne kancelarije u Novom Sadu, Kragujevcu i Nišu, što će dalje omogućiti bolju kontrolu aktivnosti u cilju sprečavanja rizika od korupcije.

 Rekao je da Agencija jeste raspisala konkurs za 130 posmatrača izbornog procesa, s obzirom na činjenicu da to predstavlja jednu od osnovnih zakonom propisanih obaveza Agencije, koja je dužna da nakon sprovedenog izbornog postupka podnese izveštaj. Naglasio je da je Agencija organ koji treba preventevno da deluje, pa je planirano da predstavnici Agencije posete sve veće gradove u Srbiji kako bi održali obuke za ljude koji su u organima političkih subjekata, kako bi pokušali da još jednom pojasne šta je bitno uraditi u toku izborne kampanje kako ne bi nastupili problemi.

 U vezi sa spomenutim novčanim iznosima, ukazao je da Agencija ne vrši kontrolu u svakom pojedinačnom slučaju, ali da Agencija svake godine podnosi vanredni izveštaj u slučajevima kada postoje bitne promene u imovini funkcionera, što podrazumeva iznose veće od 5.000 evra.

 Naglasio je da smatra da će smanjenje sektora uticati na efikasniji i racionalniji rad Agencije, kao i povećanje broja zaposlenih u zvanju mlađeg savetnika i savetnika nauštrb zaposlenih u zvanjima viši savetnik i samostalni savetnik, što se radi u saradnji sa pravnim fakultetima u najvećim gradovima širom Srbije, a gde je upravo tema obrazovanje radi kvalitetnijeg zapošljavanja.

 **Đorđe Komlenski** je rekao da se njemu ne sviđa što je zadržan isti broj zaposlenih u Agenciji za sprečavanje korupcije, ali da razume da je to posledica donošenja mnogih zakona koje je Narodna skupština donela u proteklih nekoliko godin, kao što su Zakon o sprečavanju pranja novca i finansiranju terorizma, kojim su neke nadležnosti uzete od Agencije i poverene Upravi za sprečavanje pranja novca i finansiranju terorizma, kao i donošenje drugih zakona koji su, po njegovom mišljenju, dali veliki prostor bankama za često neadekvatno poslovanje na štetu građana. Rekao je da je mnogim zakonima sužena nadležnost Agencije, te da će isti broj zaposlenih i po novom Pravilniku biti u mogućnosti da kvalitetno obavlja poslove iz nadležnosti Agencije. Predložio je da Agencija uputi zahtev za povećanje plata zaposlenih u službi Agencije, jer će na taj način obezbediti i zadržavanje sada zaposlenih, kao i zapošljavanje novih kvlitetnih mladih ljudi u narednom periodu.

 **Prof. dr Jelena Jerinić** je rekla da bi volela da se na sednici Odbora raspravlja o Godišnjem izveštaju o radu Agencije za sprečavanje korupcije, koji je odavno, u skladu sa Zakonom, dostavljen Narodnoj skupštini.

 Podsetila je da je na plenarnoj sednici Narodne skupštine, na kojoj je Dejan Damnjanović izabran za direktora Agencije, napomenula da je „Pokret ne davimo Beograd“ podneo predstavku koja se odnosila na činjenicu da je Aleksandar Šapić „izmislio funkciju v.d. predsednika opštine“ i bio na njoj neko vreme što, se videlo na veb-sajtu opštine Novi Beograd, nakon što je već bio izabran za gradonačelnika grada Beograda. Obavestila je da i dalje nisu dobili odgovor na tu predstavku, za šta smatra da bi bilo važno, iako gospodin Šapić više nije ni na jednoj od navedenih funkcija, kako bi se video stav Agencije u vezi sa ovim pitanjem, jer je očigledno da je u konkretnoj situaciji postojao sukob interesa, koji je iz određenih razloga „zabašuren“.

 **Dejan Damnjanović** je ukazao da je čak i kada je u pitanju Agencija moguće da nekada podaci koji se nalaze na sajtu nisu tačni. Rekao je da će u što kraćem vremenu uputiti odgovor na podnetu predstavku.

 Istakao je da oseća veliku odgovornost da u potpunosti bude pripremljen za razgovor sa svakim narodnim poslanikom kada se nalazi u Narodnoj skupštini, te da na taj način želi da pokaže u kojoj meri poštuje svakog narodnog poslanika.

 Kako se više niko nije javio za reč, predsednik je zaključio raspravu i stavio na glasanje predlog da Odbor za pravosuđe, državnu upravu i lokalnu samoupravu DA SAGLASNOSTna Pravilnik o unutrašnjem uređenju i sistematizaciji radnih mesta u Službi Agencije za sprečavanje korupcije Broj: 110-00-0002/23-01 iz jula 2023. godine, koji je predložio direktor Agencije za sprečavanje korupcije, po pribavljenom pozitivnom mišljenju Veća Agencije za sprečavanje korupcije.

Članovi i zamenici članova Odbora su **većinom glasova** prihvatili navedeni predlog.

**OSMA TAČKA -** Obaveštenje o povlačenju Predloga odluke o razrešenju funkcije predsednika Prekršajnog suda u Valjevu, koji je podneo Odbor za pravosuđe, državnu upravu i lokalnu samoupravu (118-469/23 od 27. marta 2023. godine).

Predsednik Odbora jepodsetio prisutne da je Odbor na 13. sednici održanoj 26. marta 2023. godine utvrdio Predlog odluke o razrešenju funkcije predsednika Prekršajnog suda u Valjevu i dostavio ga Narodnoj skupštini.

 Rekao je da imajući u vidu da do konstituisanja Visokog saveta sudstva, izborom članova iz reda istaknutih pravnika Predlog Odbora nije razmatran na sednici Narodne skupštine, to je odluka o razrešenju predsednika Prekršajnog suda u Valjevu prešla u nadležnost Visokog saveta sudstva, zbog čega je potrebno da Odbor obavesti Narodnu skupštinu da svoj predlog povlači iz procedure, nakon čega je otvorio raspravu u vezi sa ovom tačkom dnevnog reda.

 Kako se niko nije javio za reč, zaključio je raspravu i stavio na glasanje predlog da Odbor uputi Narodnoj skupštini Obaveštenje da na osnovu člana 159. stav 1. Poslovnika Narodne skupštine Odbor za pravosuđe, državnu upravu i lokalnu samoupravu povlači iz skupštinske procedure Predlog odluke o razrešenju funkcije predsednika Prekršajnog suda u Valjevu (118-469/23 od 27. marta 2023. godine).

Članovi i zamenici članova Odbora su **većinom glasova** prihvatili navedeni predlog.

**DEVETA TAČKA** – Odluka o organizovanju javnog slušanja.

 Predsednik Odbora je ponovio da je grupa narodnih poslanika, članova Odbora za pravosuđe, državnu upravu i lokalnu samoupravu: Miodrag Gavrilović, Danijela Nestorović, Vladimir Gajić, Jelena Milošević i Jelena Jerinić, Odboru i njemu kao predsedniku uputila obrazloženi, pisani Predlog za organizovanje javnog slušanja na temu „Izmene zakona i strateških dokumenata o sprečavanju korupcije u svetlu dosadašnje prakse i međunarodnih standarda“, u skladu sa članom 84. stav 1. i 2. Poslovnika Narodne skupštine, nakon čega je reč dao predlagaču.

 **Prof. dr Jelena Jerinić** se zahvalila članovima Odbora sa kojima je podnela ovaj predlog, ali se zahvalila i članovima i zamenicima članova Odbora koji su prihvatili da se njihov predlog uvrsti u dnevni red sednice Odbora.

Istakla je da je tokom avgusta meseca sprovedena „tzv. javna rasprava“ u vezi sa Nacrtom zakona o izmenama Zakona o sprečavanju korupcije, koja je trajala od 3. do 22. avgusta, na način što nije organizovan ni jedan događaj, već su učesnici javne rasprave bili u mogućnosti da imejlom šalju primedbe na Nacrt zakona, verovatno iz razloga što je bilo uobičajeno vreme godišnjih odmora. Naglasila je da je u slično vreme i na isti način bila organizovana i javna rasprava o Nacrtu strategije za sprečavanje korupcije. Rekla je da tako dva veoma važna dokumenta nisu dobila pažnju koju stvarno zaslužuju u javnosti.

Naglasila je da na sajtu Ministarstva pravde ne postoji ni izveštaj o javnoj raspravi, na šta je Ministarstvo **obavezno u roku od** 15 dana od dana završetka javne rasprave.

Ukazala je da u obrazloženju Nacrta zakna stoji da se izmene vrše radi usaglašavanja sa zahtevima Evropskog suda za ljudska prava i nekim drugim institucijama kao što je GREKO, a da bi izmene trebalo da se odnose na smanjenje uticaja funkcionerske kampanje.

Iznela je mišljenje da predviđene izmene ne idu u korak sa datim preporukama GREKA i ODIR-a, te da neće dovesti ni do smanjenja, a naročito ne do eliminisanja funkcionerske kampanje.

Istakla je da je zbog svega navedenog predloženo da se održi javno slušanje kojim bi bio obuhvaćen i Nacrt zakona o izmenama Zakona o sprečavanju korupcije i Nacrt strategije, kojim se predviđa sprečavnje negativnih posledica na akcione planove jedinica lokalne samouprave u sprečavanju korupcije, što naročito podrazumeva zloupotrebu javnih resursa u stranačke svrhe, što je, po njenom mišljenju posebno prisutno na lokalnom nivou.

Rekla je da predlog sadrži neka lica koja bi trebalo da učestvuju na javnom slušanju, ali da je moguće i da članovi Odbora postignu dogovor i o drugim učesnicima.

Predsednik Odbora je otvorio raspravu u vezi sa ovom tačkom dnevnog reda, pa kako se niko drugi nije javio za reč, rekao je da je što se njega tiče sam predlog za organizovanje javnog slušanja smislen, ali da se on ne slaže sa svim predloženim učesnicima koji bi bili pozvani na javno slušanje, zbog čega neće moći da podrži ovaj predlog.

**Prof. dr Jelena Jerinić** je pojasnila da Poslovnik Narodne skupštine traži da predlog za organizovanje javnog slušanja sadrži spisak učesnika, ali da ona nema ništa protiv da se napravi dogovor u vezi sa učesnicima koji bi bili pozvani na javno slušanje.

Predložila je da se obave konsultacije između predsednika Odbora, članova i članica Odbora i predstavnika zainteresovanih poslaničkih grupa, kako je navedeno i u samom Predlogu, pa da se nakon toga zakaže nova sednica Odbora na kojoj bi bila doneta odluka o organizovanju javnog slušanja.

Predsednik je rekao da dogovor nije moguć na ovoj sednici Odbora jer je potrebno glasati o dostavljenom predlogu, a da nema ništa protiv da se obave konsultacije, te da se nakon usaglašavanja stavova, sazove nova sednica na kojoj bi bila doneta odluka o organizovanju javnog slušanja, nakon čega je stavio na glasanje Predlog za organizovanje javnog slušanja na temu „Izmene zakona i strateških dokumenata o sprečavanju korupcije u svetlu dosadašnje prakse i međunarodnih standarda“, koji je podnela grupa članova Odbora.

 Članovi i zamenici članova Odbora **većinom glasova** **nisu** prihvatili navedeni predlog

Sednica je završena u 11,25 časova.

 SEKRETAR PREDSEDNIK

Sanja Pecelj Vladimir Đukanović